แบงก์ + กรีซ เท่ากับ กรี๊ดลูบคมตลาดทุน
กรี๊ด...หรือเสียงหวีดร้อง
7 ก.ค. 2558

ธนะชัย ณ นคร
 
กรี๊ด…หรือเสียงหวีดร้อง
เข้าใจว่า ในขณะนี้นักลงทุนทั่วโลกกำลังส่งเสียงกรี๊ดที่ว่านี้แหละ แม้จะพอทำใจมาก่อนหน้านี้แล้ว
ด้านนักลงทุนไทยเองก็เช่นกัน
คือ “ร้องไห้หนักมาก”
ก่อนหน้านี้ บรรดานักวิเคราะห์ของโบรกฯ ทั่วโลก รวมถึงของประเทศไทย ต่างพยายามเตือนและปลอบใจในเวลาเดียวกันเพื่อเตรียมรับกับสถานการณ์ที่จะเกิดขึ้นหากกรีซยังต้องการใช้นโยบาย “ไม่มี ไม่หนี และไม่จ่าย”
ผลโหวตโนของประชาชนชาวกรีก ไม่ใช่สิ่งที่เหนือการคาดเดาครับ
มันเป็นมติที่มีการฟันธงไว้ล่วงหน้าแล้ว
หากเป็นเช่นนั้น ก็ไม่น่าจะมีอะไรตื่นเต้นกับปัญหาของกรีซ…ใช่ไหม?
หรือมันคล้ายๆ กับข่าวที่ออกมาตลอดก่อนหน้านี้ว่า เฟดจะปรับลดมาตรการ “คิวอี” ลง
และก็ลดจริงๆ
คือ ตลาดหุ้นจะทราบข่าวแบบนี้ล่วงหน้ากันไปก่อนแล้ว และพอเกิดขึ้นมาจริงๆ ก็อาจตกใจกันนิดหน่อย เทขาย หรือตื่นตูมขายหมูกันไปก็มี
เช่นเดียวกับเรื่องของอัตราดอกเบี้ยที่กันว่า เฟดจะปรับขึ้น
ปรับขึ้นๆๆ ท่องกันแบบนี้ทุกวัน
ทว่า พอปรับขึ้นจริงๆ ก็อาจมีการเทขายแบบว่า เป็นแรงตกใจกันอีกเช่นเคย
ผ่านมาถึงตอนนี้ นักลงทุนต่างกำลังหาข้อมูลกันอยู่ เพื่อหาทางหนีทีไล่ หรือหากจะลุย ก็ดูว่า หุ้นกลุ่มไหน ตัวไหนปลอดภัย และสามารถผ่านวิกฤตไปได้ด้วยอาการ (อวัยวะ) ยังครบ 32 ประการ ไม่ต้องนอนหยอดน้ำข้าวต้ม
อ่านข่าว 1 หน้า 1 วันนี้เลยครับ
เพราะ นสพ.ข่าวหุ้นธุรกิจ เราคัดสรรมาให้แล้วและจะคัดสรรกันมาเรื่อยๆ
สัปดาห์หน้า น่าจะมีหุ้นในกลุ่มธนาคารประกาศผลการดำเนินงานไตรมาส 2/2558 ออกมาบางแห่ง เช่น TISCO และ TMB และอาจรวมถึง SCB
ปัญหาเรื่องผลประกอบการธนาคารนี่ก็กำลังถูกจับตาเช่นกัน
หนี้ที่ไม่ก่อให้เกิดรายได้ หรือ NPL จะขยับขึ้นไหม เป็นปุจฉา ที่ผู้สื่อข่าวถามนายแบงก์ของธนาคารต่างๆ เกือบแทบจะรายวัน
จะไม่ให้ถามได้อย่างไรล่ะ เพราะนักวิเคราะห์แต่ละคน ออกมาแทบจะฟันธงตรงกันว่า ไตรมาส 2 นี้ ตัวเลข NPL มันจะขยับขึ้นแน่ๆ และแบงก์ต่างๆ ก็ต้องตั้งสำรองเผื่อฯ เพิ่มอีกแน่นอน
และนั่นจึงเป็นที่มาของการปรับลดราคาเหมาะสมของหุ้นเกือบทุกตัวในกลุ่มธนาคาร
ยังไม่รวมถึงกำไรสุทธิของปี 2558 ก็ถูกปรับลดด้วย
ปัญหานี้ ก็เป็นอีกปัจจัยที่นักลงทุนทราบมาโดยตลอด
พวกฝรั่งตาน้ำข้าว เหมือนจะได้กลิ่นก่อน ก็เทขายทิ้งหุ้นในกลุ่มธนาคารไปแล้วในอาทิตย์ก่อนหน้านี้ โดยเฉพาะ KBANK-BBL และ SCB รวมถึง KTB ที่ถูกกระหน่ำขาย
แต่ก็มีกระแสสวนออกมาว่า ต่างชาติและกองทุนขนาดใหญ่ เหมือนทุบเอาของนะ
ข้อกล่าวหานี้ก็ว่ากันไปเนอะ
แม้นักวิเคราะห์มองว่าราคาหุ้นในกลุ่มธนาคารจะสะท้อนปัจจัยลบ หรือความกังวลเกี่ยวกับ NPL ไปหมดแล้ว
แต่นักลงทุนยังกล้าๆ กลัวๆ และหันไปเล่น หรือซื้อตัวอื่นแทนไปพลางๆ เพราะต้องการรอตัวเลขแบงก์ให้ออกมาเห็นกันแบบชัดเจนก่อนดีกว่า แล้วค่อยมาว่ากันอีกครั้ง
เผลอทะลึ่งเข้าไป อาจหมดตูดกันอีก
นักวิเคราะห์บางคนมองว่า ปัจจัย NPL ของแบงก์ ค่อนข้างหนักกว่ากรีซ
กรีซอาจเป็นผลกระทบทางอ้อมกับประเทศไทยเท่านั้น หรือหากกระทบจริงๆ ก็ไม่หนักอะไรเท่าไหร่ และขุนคลัง อย่างคุณปู่ “สมหมาย” ก็ว่าไว้แบบนั้นด้วย (เชื่อเขาหน่อย)
สรุปแล้วต้องจับตา (NPL) “แบงก์” มากกว่าจับตา “กรีซ”
แต่เมื่อความกังวลทั้งแบงก์ และกรีซมาพร้อมกันแบบนี้ ทำให้ผลออกมาอย่างที่เห็นกัน
เล่นหุ้นช่วงนี้จึงต้องบอกว่า เอาแบบที่พี่สบายใจแล้วกัน